Magnhild Haalke

Magnhild Camilla Haalke (1885–1984) var en norsk lærer og forfatter.

 Liv og virke 
Haalke debuterte i 1935 med romanen Allis sønn da hun var 50 år gammel.Magnhild Folkvord. «Med barnet i sentrum»; Adresseavisen, 26.12.21 Debutromanen regnes fremdeles som hennes beste verk, og er gjenutgitt flere ganger. Manuskriptet ble akseptert hos Aschehoug av redaktør Helge Krog. Ronald Fangen skrev i Tidens Tegn: «Et kunstnerisk mere modent debutarbeid er ikke kommet i vår litteratur på lang tid. Det kan efter mitt skjønn ikke innvendes noe mot denne boks kunstneriske utforming.» Den ble oversatt til 17 språk. På engelsk ble den utgitt av forlaget Alfred A. Knopf i New York. New York Times Book Reviews anmelder skrev: «Just in its brevity and firm grasp of psychology, the short novel has an excruiating strength.» Alfred Kazin skrev i sin anmeldelse at boken har «exceptionally good passages of insights and sympathy» (The New York Times, 17. mars 1937).Ellefsen, Bernhard: «Et glemt mesterverk.» Morgenbladet, 10. april 2015.Anne Merethe K. Prinos: Glemt roman med klassikerkvalitet - Aftenposten/Lørdag 18. juli 2020

I 1939 vant hun en nordisk romankonkurranse om «yrkeskvinnen i hennes forhold til arbeid, kjærlighet og hjem» med romanen Trine Torgersen, som kom ut året etter. Her skildrer hun en kvinnelig lærer på bygda som må kjempe på to fronter; mot et mannsdominert skolestyre og mot misunnelse og bakvasking fra kvinnene i et tett og tradisjonsbundet samfunn. Fram til 1940 arbeidde Haalke sjøl som lærer.

Hun skrev en lang rekke romaner, ofte med samme hovedperson eller samme slekt gjennom flere bøker, f.eks. trilogien om Gry (Åkfestet, Dagblinket og Rød haust?). Haalke har lagt handlinga til trøndersk bygdemiljø, og følger Gry fra hun er tolv til hun er førti. Trilogien er både en individualpsykologisk utviklingsroman og en skildring av et samfunn og ei tid der liten takknemlighet og mager belønning høstes av kvinnene, som ofte har de lengste arbeidsdagene og det tyngste arbeidet.

Trilogien Karenanna Velde, Kaja Augusta og Kvinneverden følger Kaja Augusta og slekten hennes.

Haalke er oversatt til engelsk, fransk, nederlandsk og svensk. Hun var gift med maleren Hjalmar Haalke, paret bodde det meste av tiden i Sør-Odal. 

Magnhild Haalke mottok Statens kunstnerlønn fra 1954.

 Verker 
 Romaner 
 Allis sønn, 1935
 Åkfestet, 1936
 Dagblinket, 1937
 Trine Torgersen, 1940
 Rød haust? 1941
 Syv år ved havet, 1943
 Karenanna Velde, 1946
 Kaja Augusta, 1947
 Røsten, 1949
 Jord som venter, 1950
 Lykkelig reise, 1952
 Kvinneverden, 1954
 Serinas hus, 1955
 Munter kvinne, 1957
 Dragspill, 1958
 I mai måned, 1959
 Tyve år, 1960
 Serinas vei, 1962
 Anemoner i frost, 1964
 Kommer far idag? 1969

 Annet 
 På fell sjø, noveller, 1939
 Sol og skygge, noveller, 1971
 Drøm i galopp, skuespill, 1953
 Dyr og troll, barnebok, 1960
 Mot nytt liv, memoarer, 1978

 Priser og utmerkelser 
 Gyldendals legat 1949
 Mads Wiel Nygaards legat 1953
 Doblougprisen 1980

 Referanser 

 Litteratur 

Folkvord, Magnhild (2019). Der livet brenn : Ein biografi om Magnhild Haalke. Oslo: Samlaget.

 Eksterne lenker 



Kategori:Norske romanforfattere
Kategori:Norske novellister
Kategori:Norske dramatikere
Kategori:Norske barnebokforfattere
Kategori:Norske forfattere av erindringsbøker
Kategori:Vinnere av Gyldendals legat
Kategori:Vinnere av Doblougprisen
Kategori:Personer fra Vikna kommune